༄༅། །གནམ་ཆོས་ཐུགས་ཀྱི་གཏེར་ཁ་སྙན་རྒྱུད་ཟབ་མོ་གུ་རུ་ཞི་བའི་སྐོར་ལས༔ རྒྱལ་བ་རྒྱ་མཚོ་ལྷ་ལྔའི་རྒྱུན་ཁྱེད་123ཡོད༔  
ཨོཾ༔ གུ་རུ་དྷེ་ཝ་དྷཱ་ཀི་ནི་ཧཱུྃ༔ 
རྒྱལ་བ་རྒྱ་མཚོ་བསྒྲུབ་པ་ནི༔ 
སྒྲུབ་རྫས་ཅི་ཡང་མི་དགོས་སོ༔ 
སྟོང་པའི་ངང་ལས་སྐད་ཅིག་རང་ཉིད་ནི༔ 
ཐུགས་རྗེ་ཆེན་པོ་སྐུ་མདོག་དམར་པོ་ལཿ 
ཞལ་གཅིག་ཕྱག་བཞི་དང་པོས་ཐལ་སྦྱར་ཏེ༔ 
འོག་མ་གཉིས་ཀྱིས་ཕྲེང་བ་པདྨ་འཛིན༔ 
སྐྱིལ་ཀྲུང་དར་དང་རིན་ཆེན་རྒྱན་གྱིས་བརྒྱན༔ 
སྤྱི་བོར་པདྨ་འབྱུང་གནས་ཨ་ཙར་སྨུག༔ 
ཕྱག་གཉིས་ཌ་རུ་བྷནྡྷ་ཞབས་ཕྱེད་སྐྱིལ༔ 
གཡས་སུ་རྟ་མགྲིན་དམར་པོ་ཁྲོ་ཆས་རྫོགས༔ 
གཡས་གཡོན་ཌ་རུ་དྲིལ་འཛིན་རྟ་སྐད་འཚེར༔ 
གཡོན་དུ་གསང་ཡེ་དམར་མོ་གྲི་ཐོད་དང་༔ 
རལ་གྲི་ཁ་ཊཱཾ་ཞབས་གཉིས་གར་སྟབས་མཛད༔ 
འོག་ཏུ་ནག་པོ་ཆེན་པོ་ཆར་སྤྲིན་མདོག༔ 
གྲི་གུག་བྷན་དམར་འཛིན་ཅིང་བེར་ནག་གསོལ༔ 
དགྲ་བགེགས་བྱད་མ་ཞབས་ཀྱི་འོག་ཏུ་མནན༔ 
གཙོ་བོའི་ཐུགས་ཀའི་ཧྲཱིཿལས་སྔགས་ཀྱིས་བསྐོར༔ 
དེ་ལས་འོད་འཕྲོས་ཕྱོགས་བཅུའི་རྒྱལ་བ་མཆོད༔ 
དེ་ཀུན་ཐུགས་རྗེ་ཆེན་པོའི་སྐུར་གྱུར་ནས༔ 
ཆར་ལྟར་བབས་ནས་བདག་ལ་ཐིམ་གྱུར་ཏེ༔ 
དབང་དང་བྱིན་རླབས་དངོས་གྲུབ་ཐོབ་པར་གྱུར༔ 
ཡིག་དྲུག་གམ་ནི་ཡིག་བཅུ་བཟླས༔ 
ཨོཾ་ཨཱཿཧཱུྃ་ཧྲཱི་ཨོཾ་མ་ཎི་པདྨེ་ཧཱུྃ༔
ས་མ་ཡ༔ རྒྱ་རྒྱ་རྒྱ༔ ཁ་ཐམ་གུ་ཧྱ༔ 
ཅེས་སྤྲུལ་སྐུ་མི་འགྱུར་རྡོ་རྗེ་དགུང་ལོ་བཅུ་གསུམ་བྱ་ལོ་སྣྲོན་ཟླ་བའི་ཡར་ཚེས་བརྒྱད་ལ་རྒྱལ་བ་རྒྱ་མཚོ་ཉིད་ཀྱིས་དངོས་སུ་གསུངས་སོ༔ 
ཨོཾ་བཛྲ་ཨརྒྷཾ་སོགས་ནས་ཤབྡ་པྲ་ཏིཙྪ་སྭཱཧ༔ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་གྲུབ་སྟེར༔ 
རྒྱལ་བ་རྒྱ་མཚོར་ཕྱག་འཚལ་བསྟོད་པར་བགྱི༔ 

གནམ་ཆོས་རྒྱལ་བ་རྒྱ་མཚོའི་ལྷ་ལྔའི་དབང་མཆོག་ཡོད༔ 
ན་མོ་ལོ་ཀེ་ཤྭ་རཱ་ཡེ༔ 
དེ་ནས་ཐུགས་རྗེ་ཆེན་པོའི་དབང་ནི༔ 
ལས་བྱང་ལྟར་དབང་སྒྲུབ་བྱ༔ 
དེ་ཡང་ལས་བྱང་ཚར་གཅིག་བཏོན་པས་བདག་མདུན་བུམ་གསུམ་དུས་གཅིག་ལ་བསྐྱེད༔ བསྙེན་པ་བརྒྱ་ལས་མི་ཉུང་ཅི་མང་བཟླས༔ ཁྲུས་བྱས་མཎྜལ་ཕུལ་ནས༔ 
ThugjeChenpoGyalwaGyatsoRig5.jpg;500,GyalwaGyantsoRigNga_Mantra.jpg;500
འོ་ན་ད་ལམ་ཁྱེད་རྣམས་ལ་ཐུགས་རྗེ་ཆེན་པོ་རྒྱལ་བ་རྒྱ་མཚོ་ལྷ་ལྔའི་དབང་ཟབ་མོ་ཞིག་བསྐུར་བ་ཡིན་ཏེ༔ དེ་ལས་སངས་རྒྱས་ཐམས་ཅད་དང་པོ་ཡང་ཐུགས་རྗེ་ཆེན་པོ་འདི་ལས་སྤྲུལ༔ མཐར་ཐིམ་པ་ཡང་འདི་ལ་ཐིམ་པས་དཔེར་ན་ཆུ་ཐམས་ཅད་དང་པོ་རྒྱ་མཚོ་ལས་བྱུང་༔ མཐར་རྒྱ་མཚོ་ལ་ཐིམ་པ་དང་འདྲ་བའི་ཕྱིར་རྒྱལ་བ་རྒྱ་མཚོ་ཞེས་བྱའོ༔ 

སྤྱན་རས་གཟིགས་ཀྱི་ཕན་ཡོན་བསྟན་པའི་མདོ་བདུན་སོགས་མདོ་རྒྱུད་ཉི་ཤུ་རྩ་གཅིག་ནས་ཕན་ཡོན་རྒྱ་ཆེར་གསུངས་ཤིང་། ཁྱད་པར་རྒྱུད་སྡེ་བཞིའི་ནང་ནས་བླ་མེད༔ བླ་མེད་ཀྱི་ནང་ནས་ཀྱང་ཐབས་ཤེས་གཉིས་མེད་ཀྱི་རྒྱུད་པདྨ་ཟབ་པའི་རྒྱུད་དང་པདྨ་རྒྱལ་པོའི་རྒྱུད་གཉིས་ནས་གསུངས༔ 
དེ་ནས་གསུངས་པའི་རིགས་གསུམ་གྱི་ནང་ནས་འདི་ཞིང་ཁམས་ལྟར་བཀོད་པ་དེ་ཡིན༔ 

འདི་ལ་ཡང་གྲུབ་པའི་རྒྱལ་མོ་ནས་རས་ཆུང་བ་ལ་བརྒྱུད་པ་གསར་མའི་ལུགས་དང་༔ མངའ་བདག་ཉང་གི་གཏེར་མ་དང་༔ སངས་རྒྱས་གླིང་པའི་གཏེར་མ་སོགས་རྙིང་མ་དང་༔ གྲུབ་ཆེན་ཀརྨ་པཀྴིས་ཞལ་གཟིགས་ལུགས་དང་༔ རྡོ་རྗེའི་སྙིང་པོས་མཛད་པའི་རྒྱ་གཞུང་དང་༔ གནམ་ཆོས་ལུགས་སོགས་མང་དུ་ཡོད་དོ༔ 
ལྷ་ལྔ་འདི་ཐམས་ཅད་དོན་ལ་ཁྱད་པར་མེད༔ འོན་ཀྱང་ད་ལམ་དབང་འདི་རང་ནི་གནམ་ཆོས་ལུགས་ལྟར་ཡིན༔ 

སྤྱིར་སྔགས་ཡི་གེ་དྲུག་པའི་ཕན་ཡོན་བསམ་གྱིས་མི་ཁྱབ་པ་མདོ་སྡེ་ཟ་མ་ཏོག་སོགས་ལས་རྒྱ་ཆེར་གསུངས་པ་ཕལ་ཆེར་གྱིས་གསན་པ་ལྟར་ཡིན༔ 
ལྷག་པར་ཡང་ཨོཾ་སངས་རྒྱས་ཐམས་ཅད་ཀྱི་སྐུའི་སྙིང་པོ༔ ཨཱཿགསུང་གི་སྙིང་པོ༔ ཧཱུྃ་ཐུགས་ཀྱི་སྙིང་པོ༔ ཧྲཱིཿཐུགས་རྗེ་ཆེན་པོ༔ འབྲུ་དྲུག་ཐུབ་པ་དྲུག་ཡིན་པར་བཤད༔ 
སྲོང་བཙན་སྒམ་པོས་ནི་ཧྲཱིཿཡང་སྙིང་དང་འབྲུ་དྲུག་ཉེ་བའི་སྙིང་པོ་ཡིན་པར་གསུངས༔ 

དེས་ན་རྒྱ་གཞུང་གི་དགོངས་པ་ཡི་གེ་བཅུ་བཟླས་ཀྱང་ལེགས༔ 
ཡང་རྒྱུད་ཀྱི་དགོངས་པ་ཡི་གེ་དྲུག་པ་རང་བཟླས་ཀྱང་ཆོག་སྟེ༔ 
པདྨ་རྒྱལ་པོའི་རྒྱུད་ལས༔ 
ཨོཾ་མ་ཎི་པདྨེ་ཧཱུྃ༔ 
ཐེབ་གཅིག་མོས་པས་བརྗོད་པ་ན༔ 
སེམས་ཅན་དམྱལ་བའི་ནད་ལས་ཐར༔ 
ཐེབ་གཉིས་བརྗོད་པས་ཡི་དྭགས་ཀྱི༔ 
འགྲོ་བའི་སྒོ་ཡང་འགག་པར་འགྱུར༔ 
གསུམ་བརྗོད་དུད་འགྲོའི་འགྲོ་བ་འགག༔ 
འདོད་པའི་ཡོན་ཏན་ལྔ་སྤྱད་ཀྱང་༔ 
འདི་དང་མ་བྲལ་གཙང་མར་གནས༔ 
ཞེས་དང་༔ 

ཡང་རྒྱུད་དེ་ཉིད་ལས༔ 
དུས་གསུམ་སངས་རྒྱས་ཐམས་ཅད་ཀྱི༔ 
སྐུ་ཡི་དཀྱིལ་འཁོར་གཅིག་བསྒོམས་པས༔ 
སངས་རྒྱས་ཐམས་ཅད་འདུས་པ་ནི༔ 
མགོན་པོ་སྤྱན་རས་གཟིགས་སྐུ་ཡིན༔ 
དྲན་པ་ཙམ་གྱིས་འཁོར་བ་ཡི༔ 
རྟོག་པ་ཐམས་ཅད་འགག་པར་འགྱུར༔ 
མྱ་ངན་འདས་པ་ཐམས་ཅད་ཀྱི༔ 
སྙིང་པོ་མ་ལུས་ལོན་པར་འགྱུར༔ 
པདྨས་ཉོན་མོངས་བདུད་བཅོམ་མོ༔ 
ཟླ་བས་ལྷ་ཡི་བུ་ཡི་བདུད༔ 
ཉི་མས་འཆི་བདག་བདུད་བཅོམ་མོ༔ 
སྐུ་ཡིས་ཕུང་པོའི་བདུད་བཅོམ་མོ༔ 
ཉོན་མོངས་ཤེས་བྱའི་སྒྲིབ་པ་གཉིས༔ 
སྐུ་མདོག་དཀར་པོས་འགག་པ་ཡིན༔ 
བསོད་ནམས་དང་ནི་ཡེ་ཤེས་ཉིད༔ 
རིན་ཆེན་རྒྱན་གྱིས་བརྒྱན་པར་མཛེས༔ 
ཕ་རོལ་ཕྱིན་པ་བཅུ་ཡི་ཡོན་ཏན་ནི༔ 
ཞལ་ནི་འཛུམ་པ་གཅིག་པུར་འདུས༔ 
ཆོས་ཀྱི་རྣམ་གྲངས་སོ་བདུན་པོ༔ 
སྐུ་ཡི་རྣམ་པ་གསལ་བས་ཚང་༔ 
ཞེས་

ལྷ་འདི་བསྒོམས་པའི་ཕན་ཡོན་ནི༔ 
གྲུབ་པའི་རྒྱལ་མོའི་ཞལ་ནས༔ 
འདི་ཉིད་སྐད་ཅིག་དྲན་པ་ཙམ་གྱིས་ཀྱང་༔ 
མཆོག་དང་ཐུན་མོང་དངོས་གྲུབ་མྱུར་དུ་ཐོབ༔ 
མཁའ་སྤྱོད་གནས་སུ་འཁྲིད་པར་བྱེད་པའི་ལྟས༔ 
འཆི་ཚེ་རྟགས་དང་མཚན་མ་འཇའ་དང་ནི༔ 
སྐུ་གདུང་རིང་བསྲེལ་ཤ་རི་ལ་སོགས་པ༔ 
འབྱུང་བར་འགྱུར་ཏེ་ཐེ་ཚོམ་ཡོད་མ་ཡིན༔ 
ཞག་བདུན་གྱིས་ཞལ་མཐོང་བ་དང་དངོས་གྲུབ་མ་ལུས་པ་འབྱུང་བ་ཡིན་པས་ཤིན་ཏུ་གསང་བར་བྱའོ༔ 
སློབ་དཔོན་དུ་མི་འཛིན་ཅིང་རང་གི་བརྒྱུད་པ་མིན་པ་ལ་གསང་བར་བྱའོ༔ 
མ་གཅིག་གྲུབ་པའི་རྒྱལ་མོས་རས་ཆུང་བ་ལ་གདམས་སོ༔ 
གཅིག་བརྒྱུད་ཡིན་པ་སུ་ལའང་མི་བསྟན་པ་ཡིན༔ 
ཚོགས་ཀྱི་འཁོར་ལོ་དང་སློབ་དཔོན་ཡོན་གྱིས་མཉེས་ན་ཞག་བདུན་བསྒྲུབས་པས་ཀྱང་ཕྲིན་ལས་དུས་གསུམ་གྱི་སངས་རྒྱས་དང་མཉམ་པར་འགྱུར་རོ་ཞེས་གསུངས་སོ༔ 

དེ་ལྟ་བུའི་དབང་ཟབ་མོ་ཞུ་བའི་ཕྱིར་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད༔ 
ཨ་ཧོ༔ 
དུས་གསུམ་སངས་རྒྱས་ཐམས་ཅད་དང་༔ 
ཐུགས་རྗེ་ཆེན་པོའི་ལྷ་ཚོགས་ཀྱིས༔ 
བདག་ལ་དབང་བསྐུར་བྱིན་གྱིས་རློབས༔ 
གསོལ་བ་འདེབས་སོ་ཐུགས་རྗེས་ཟུང་༔ 
ལན་གསུམ་བརྗོད༔ 

དེ་ནས་སྐྱབས་སུ་འགྲོ་ཞིང་སྡིག་པ་བཤགས་པ་དང་སེམས་བསྐྱེད་པ་འདིའི་རྗེས་ཟློས་མཛོད༔ 
དཀོན་མཆོག་གསུམ་ལ་བདག་སྐྱབས་མཆི༔ 
དཀོན་མཆོག་གསུམ་ལ་ཕྱག་འཚལ་ལོ༔ 
དཀོན་མཆོག་གསུམ་ལ་སྡིག་པ་བཤགས༔ 
འགྲོ་བའི་དགེ་ལ་རྗེས་ཡི་རང་༔ 
སངས་རྒྱས་བྱང་ཆུབ་ཡིད་ཀྱིས་བཟུང་༔ 
སངས་རྒྱས་ཆོས་དང་ཚོགས་མཆོག་ལ༔ 
བྱང་ཆུབ་བར་དུ་སྐྱབས་སུ་མཆི༔ 
རང་གཞན་དོན་ནི་རབ་བསྒྲུབ་ཕྱིར༔ 
བྱང་ཆུབ་མཆོག་གི་སེམས་ནི་བསྐྱེད་པར་བགྱི༔ 
བྱང་ཆུབ་མཆོག་གི་སེམས་ནི་བསྐྱེད་བགྱིས་ནས༔ 
སེམས་ཅན་ཐམས་ཅད་བདག་གི་མགྲོན་དུ་གཉེར༔ 
བྱང་ཆུབ་སྤྱོད་མཆོག་ཡིད་འོང་སྤྱོད་པར་བགྱི༔ 
འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག༔ 

དེ་ནས་ཐུགས་རྗེ་ཆེན་པོ་འདིའི་སྐུའི་དབང་ཞུ་བར་འདོད་དམ༔ གསུང་གི་དབང་ཞུ་བར་འདོད་དམ༔ ཐུགས་ཀྱི་དབང་ཞུ་བར་འདོད་དམ༔ ཡོན་ཏན་གྱི་དབང་ཞུ་བར་འདོད་དམ༔ ཕྲིན་ལས་ཀྱི་དབང་ཞུ་བར་འདོད་དམ༔ ཞེས་བརྗོད༔ 
སློབ་མས་ཀྱང་༔ 
སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་དབང་ཞུ་བར་འདོད༔ 
ཅེས་བརྗོད༔ 

ད་ཁྱེད་རང་སློབ་མ་རྣམས་ལྷར་བསྐྱེད་པའི་དོན་དུ་འདི་ལྟར་སྒོམས་ཤིག༔ 
སྟོང་པའི་ངང་ལས་སློབ་མ་སྐད་ཅིག་གིས༔ 
ཐུགས་རྗེ་ཆེན་པོ་སྐུ་མདོག་དམར་པོ་ལ༔ 
ཞལ་གཅིག་ཕྱག་བཞི་དང་པོས་ཐལ་སྦྱར་ཏེ༔ 
འོག་མ་གཉིས་ཀྱིས་ཕྲེང་བ་པདྨ་འཛིན༔ 
སྐྱིལ་ཀྲུང་དར་དང་རིན་ཆེན་རྒྱན་གྱིས་བརྒྱན༔ 
སྤྱི་བོར་པདྨ་འབྱུང་གནས་ཨ་ཙར་སྨུག༔ 
ཕྱག་གཉིས་ཌ་རུ་བྷནྡྷ་ཞབས་ཕྱེད་སྐྱིལ༔ 
གཡས་སུ་རྟ་མགྲིན་དམར་པོ་ཁྲོ་ཆས་རྫོགས༔ 
གཡས་གཡོན་ཌ་རུ་དྲིལ་འཛིན་རྟ་སྐད་མཚེར༔ 
གཡོན་དུ་གསང་ཡེ་དམར་མོ་གྲི་ཐོད་དང་༔ 
རལ་གྲི་ཁ་ཊྭཱཾ་ཞབས་གཉིས་གར་སྟབས་མཛད༔ 
འོག་ཏུ་ནག་པོ་ཆེན་པོ་ཆར་སྤྲིན་མདོག༔ 
གྲི་གུག་བྷན་དམར་འཛིན་ཅིང་བེར་ནག་གསོལ༔ 
དགྲ་བགེགས་བྱད་མ་ཞབས་ཀྱི་འོག་ཏུ་མནན༔ 
གཙོ་བོའི་ཐུགས་ཀར་ཧྲཱིཿལ་སྔགས་ཀྱིས་བསྐོར༔ 
དེ་ལས་འོད་འཕྲོས་ཕྱོགས་བཅུའི་རྒྱལ་བ་མཆོད༔ 
དེ་ཀུན་ཐུགས་རྗེ་ཆེན་པོའི་སྐུར་གྱུར་ནས༔ 
ཆར་ལྟར་བབ་ནས་ཁྱེད་རང་རྣམས་ལ་ཐིམ༔ 
དབང་དང་བྱིན་རླབས་དངོས་གྲུབ་ཐོབ་པར་གྱུར༔ 
ཧཱུྃ༔ རྒྱལ་བ་རྒྱ་མཚོའི་ལྷ་ཚོགས་མ་ལུས་རྣམས༔ 
གནས་འདིར་སྤྱན་འདྲེན་བྱིན་ཆེན་དབབ་ཏུ་གསོལ༔ 
སྐལ་ལྡན་དད་ལྡན་འདི་ལ་དབང་མཆོག་སྐུར༔ 
ལོག་འདྲེན་ཚེ་ཡི་བར་ཆད་བསལ་དུ་གསོལ༔ 
ཨོཾ་ཨཱཿཧཱུྃ་ཧྲཱི་ཨོཾ་མ་ཎི་པདྨེ་ཧཱུྃ༔ 
བཛྲ་ཨ་ཝེ་ཤ་ཡ་ཨ་ཨ༔ 
རྡོ་རྗེ་མགོར་བཞག་ལ༔ 
ཏིཥྛ་བཛྲ༔ 

ད་དང་པོ་སྐུའི་དབང་ཞུ་བར་འདོད་ན༔ སྐུ་བུམ་པའི་དབང་ཡིན་པས༔ ཁྱེད་རང་རྣམས་ཀྱིས་བུམ་པ་འདི་ཉིད་ཐུགས་རྗེ་ཆེན་པོའི་ལྷ་ཚོགས་ཐམས་ཅད་བུམ་པ་འདིའི་ནང་དུ་གསལ་བ་དེ་ལྟ་བུ་ཞིག་སྒོམས་ལ༔ བུམ་པ་སྤྱི་བོར་བཞག་པའི་ཚེ་ཐུགས་རྗེ་ཆེན་པོའི་ལྷ་ཚོགས་ཐམས་ཅད་ཀྱི་སྐུའི་དབང་ཡོངས་སུ་རྫོགས་པ་ཐོབ་པར་སྒོམས་ཤིག༔ 
ཧཱུྃ༔ བུམ་པ་འདི་ནི་གཞལ་ཡས་ཁང་༔ 
ནང་ན་ཐུགས་རྗེ་ཆེན་པོ་ཡི༔ 
ལྷ་ཚོགས་མ་ལུས་ལྷམ་མེར་བཞུགས༔ 
ཁྱེད་ཀྱི་སྤྱི་བོར་བཞག་པའི་ཚེ༔ 
ལྷ་ཚོགས་སྐུ་ཡི་དབང་རྣམས་ནི༔ 
ལུས་པ་མེད་པར་ཐོབ་པར་ཤོག༔ 
ཨོཾ་མ་ཎི་པདྨེ་ཧཱུྃ༔ 
ཀཱ་ཡ་ཨ་བྷི་ཥིཉྩ་ཨོཾ༔ 
ཞེས་བུམ་པ་སྤྱི་བོར་བཞག༔ བུམ་ཆུ་བླུད་ལ་མེ་ཏོག་འཐོར་ཞིང་༔ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་སྒྲུབ་སྟེར༔ 
རྒྱལ་བ་རྒྱ་མཚོའི་སྐུ་ཡི་བཀྲ་ཤིས་ཤོག༔ 
དེས་ལུས་ཀྱི་སྒྲིབ་པ་དག༔ སྐུའི་དབང་ཐོབ༔ ལུས་ལྷ་བསྒོམ་པར་དབང་༔ འབྲས་བུ་སྤྲུལ་པའི་སྐུ་འགྲུབ་པའི་སྐལ་བ་དང་ལྡན་པའོ༔ 

ད་གསུང་གི་དབང་ཞུ་བར་འདོད་ན༔ གསུང་དབང་ཤེལ་གྱིས་ཕྲེང་བ་ཡིན་པས་ཐུགས་རྗེ་ཆེན་པོའི་ལྷ་ཚོགས་ཀྱི་ཐུགས་ཀ་ནས་འོད་ཟེར་ལས་གྲུབ་པའི་ཕྲེང་བ་བདག་གི་ཐུགས་ཀར་ཐིམ༔ བདག་གི་རྣ་བ་ནས་ཐོན་ཁྱེད་རང་གི་རྣ་བར་ཐིམ༔ ཁྱེད་རང་གི་སྙིང་དང་གཉིས་སུ་མེད་པར་གྱུར་པས་ཐུགས་རྗེ་ཆེན་པོའི་གསུང་གི་དབང་མ་ལུས་པ་ཐོབ་པར་སྒོམས་ཤིག༔ 
ཧཱུྃ༔ ཕྲེང་བ་འདི་ནི་གསུང་གི་མཆོག༔ 
ཁྱོད་ཀྱི་སྙིང་གར་བཞག་པ་ཡིས༔ 
ཐུགས་རྗེ་ཆེན་པོའི་ལྷ་ཚོགས་ནི༔ 
མ་ལུས་ལུས་པ་མེད་པ་ཡི༔ 
གསུང་དབང་ཡོངས་རྫོགས་ཐོབ་པར་ཤོག༔ 
ཨོཾ་མ་ཎི་པདྨེ་ཧཱུྃ༔ 
ཝཀ་ཨ་བྷི་ཥིཉྩ་ཨཱཿ 
ཞེས་མགྲིན་པར་བཞག༔ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་སྒྲུབ་སྟེར༔ 
རྒྱལ་བ་རྒྱ་མཚོའི་གསུང་གི་བཀྲ་ཤིས་ཤོག༔ 
དེས་ངག་གི་སྒྲིབ་པ་དག༔ གསུང་གི་དབང་ཐོབ༔ དེ་རིང་ཕྱིན་ཆད་སྔགས་ཡི་གེ་དྲུག་པ་བཟླ་བར་དབང་༔ འབྲས་བུ་ལོངས་སྤྱོད་རྫོགས་སྐུ་འགྲུབ་པའི་སྐལ་བ་དང་ལྡན་པའོ༔ 

དེ་ནས་ཐུགས་ཀྱི་དབང་ཞུ་བར་འདོད་ན་ཐུགས་རྡོ་རྗེའི་དབང་ཡིན་པས་རྡོ་རྗེ་འདི་ཉིད་ཐུགས་རྗེ་ཆེན་པོའི་ལྷ་ཚོགས་མ་ལུས་པར་སྒོམས་ལ༔ སྙིང་གར་བཞག་པས་ཐུགས་རྗེ་ཆེན་པོའི་ལྷ་ཚོགས་མ་ལུས་པ་ཐིམ་པས་ཐུགས་ཀྱི་དབང་ཡོངས་སུ་རྫོགས་པ་ཐོབ་པར་སྒོམས་ཤིག༔ 
ཧཱུྃ༔ རྡོ་རྗེ་འདི་ནི་ཐུགས་ཀྱི་དབང་༔ 
ཁྱོད་ཀྱི་སྙིང་གར་བཞག་པ་ཡིས༔ 
ཐུགས་རྗེ་ཆེན་པོའི་ལྷ་ཚོགས་ཀྱི༔ 
ཐུགས་དབང་ཡོངས་རྫོགས་ཐོབ་པར་ཤོག༔ 
ཨོཾ་མ་ཎི་པདྨེ་ཧཱུྃ༔ 
ཙིཏྟ་ཨ་བྷི་ཥིཉྩ་ཧཱུྃ༔ 
ཞེས་སྙིང་གར་བཞག༔ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་སྒྲུབ་སྟེར༔ 
རྒྱལ་བ་རྒྱ་མཚོའི་ཐུགས་ཀྱི་བཀྲ་ཤིས་ཤོག༔ 
དེས་སེམས་ཀྱི་སྒྲིབ་པ་དག༔ ཐུགས་ཀྱི་དབང་ཐོབ༔ སེམས་ཏིང་ངེ་འཛིན་བསྒོམ་པར་དབང་༔ འབྲས་བུ་ཆོས་སྐུ་འགྲུབ་པའི་སྐལ་བ་དང་ལྡན་པའོ༔ 

RTZ-Tsagli-Dzongsar-YA-03-gnam_chos_rgyal_rgyam-04.jpg;500
དེ་ནས་ཡོན་ཏན་གྱི་དབང་ཞུ་བར་འདོད་ན་ཡོན་ཏན་ཕྱག་མཚན་གྱི་དབང་ཡིན་པས་ཤེལ་དཀར་གྱི་ཕྲེང་བ་བརྒྱ་རྩ་བརྒྱད་འདི་དང་པདྨ་དམར་པོ་འདི་ཉིད་ཐུགས་རྗེ་ཆེན་པོའི་ལྷ་ཚོགས་ཀྱི་ཡོན་ཏན་གྱི་དབང་ཐོབ་པའི་རྒྱུ་ཡིན་པས་ཁྱོད་ཀྱི་ལྟེ་བར་བཞག་པས་ཐུགས་རྗེ་ཆེན་པོའི་ལྷ་ཚོགས་ཐམས་ཅད་ཀྱི་ཡོན་ཏན་གྱི་དབང་ཐོབ་པར་སྒོམས་ཤིག༔ 
ཧཱུྃ༔ ཕྱག་མཚན་ཡོན་ཏན་དབང་གི་རྫས༔ 
ཁྱོད་ཀྱི་ལྟེ་བར་བཞག་པ་ཡིས༔ 
ཐུགས་རྗེ་ཆེན་པོའི་ལྷ་ཚོགས་ནི༔ 
ལུས་པ་མེད་པའི་ཡོན་ཏན་དབང་༔ 
མ་ལུས་དེང་འདིར་ཐོབ་པར་ཤོག༔ 
ཨོཾ་མ་ཎི་པདྨེ་ཧཱུྃ༔ 
གུ་ཎ་ཨ་བྷི་ཥིཉྩ་ཧྲཱི༔ 
ཞེས་ལྟེ་བར་བཞག༔ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་སྒྲུབ་སྟེར༔ 
རྒྱལ་བ་རྒྱ་མཚོའི་ཡོན་ཏན་བཀྲ་ཤིས་ཤོག༔ 
དེས་བསགས་པ་ཆ་སྙོམས་ཀྱི་སྒྲིབ་པ་དག༔ ཡོན་ཏན་གྱི་དབང་ཐོབ༔ ཡོན་ཏན་དྲུག་ཅུ་རྩ་བཞི་ཐོབ་པའི་སྐལ་བ་དང་ལྡན་པའོ༔ 

དེ་ནས་ཕྲིན་ལས་ཀྱི་དབང་ཞུ་བར་འདོད་ན་ཕྲེང་བ་མེ་ཏོག་ནོར་བུ་པདྨ་དམར་པོ་རལ་གྲི་རྣམས་ཀྱི་དབང་ཡིན་པས་དེ་རྣམས་ཁྱེད་རང་གི་གསང་གནས་སུ་བཞག་པས་ཐུགས་རྗེ་ཆེན་པོའི་ལྷ་ཚོགས་མ་ལུས་པའི་དབང་ཐོབ་པར་སྒོམས་ཤིག༔ 
ཧཱུྃ༔ རྣམ་པ་འདི་ལྔ་སྤྱན་རས་གཟིགས༔ 
ལྷ་ཚོགས་ཕྲིན་ལས་དབང་བསྐུར་རྫོགས༔ 
ཁྱོད་ཀྱི་གསང་བར་བཞག་པ་ཡིས༔ 
ཐུགས་རྗེ་ཆེན་པོའི་ལྷ་ཚོགས་ནི༔ 
མ་ལུས་ཀུན་གྱི་དབང་ཐོབ་ཤོག༔ 
ཨོཾ་མ་ཎི་པདྨེ་ཧཱུྃ༔ ཀརྨ་ཨ་བྷི་ཥིཉྩ་ཨཱཿ 
ཧཱུྃ༔ སྐུ་མདོག་པདྨ་རཱ་གའི་ཕུང་པོ་འདྲ༔ 
སེམས་ཅན་འགྲོ་ལ་ཐུགས་རྗེས་བུ་ལྟར་སྐྱོང་༔ 
སྒྲུབ་པ་པོ་ལ་མཆོག་གི་དངོས་སྒྲུབ་སྟེར༔ 
རྒྱལ་བ་རྒྱ་མཚོའི་ཕྲིན་ལས་བཀྲ་ཤིས་ཤོག༔ 
དེས་ཤེས་བྱའི་སྒྲིབ་པ་དག༔ ཕྲིན་ལས་ཀྱི་དབང་ཐོབ༔ ཕྲིན་ལས་འགྲོ་བ་འདུལ་བའི་སྐལ་བ་དང་ལྡན་པའོ༔ 

དེས་སྐུ་གསུང་ཐུགས་ཡོན་ཏན་ཕྲིན་ལས་ཀྱི་དབང་ལྔ་སོང་ཚར་ནས༔ ད་ལས་བཞི་འདུས་པ་གཏོར་མའི་དབང་བསྐུར་བ་ནི༔ གཏོར་མ་འདི་ཉིད་ཐུགས་རྗེ་ཆེན་པོའི་ལྷ་ཚོགས་ཐམས་ཅད་དུ་སྒོམས་ལ་ཁྱོད་ཀྱི་སྤྱི་བོར་བཞག་པའི་ཚེ་ཐུགས་རྗེ་ཆེན་པོའི་ལྷ་ཚོགས་མ་ལུས་པའི་ལས་བཞིའི་དབང་ཐོབ་པར་སྒོམས་ཤིག༔ 
ཧཱུྃ༔ གཏོར་མ་འདི་ཉིད་སྤྱན་རས་གཟིགས༔ 
ལྷ་ཚོགས་མ་ལུས་ལས་བཞིའི་དབང་༔ 
བུ་ཁྱོད་ཀྱིས་ནི་ཐོབ་པར་ཤོག༔ 
[bookmark: _GoBack]ཆོས་སྐུ་སྣང་བ་མཐའ་ཡས༔ ལོངས་སྐུ་ཐུགས་རྗེ་ཆེན་པོ༔ སྤྲུལ་སྐུ་པདྨ་འབྱུང་གནས༔ མ་གཅིག་གྲུབ་པའི་རྒྱལ་མོ༔ 
རས་ཆུང་རྡོ་རྗེ་གྲགས་པ་ལ་སོགས་པ་གསར་མ་བརྒྱུད་པ་རྣམས་དང་༔ 
མཁའ་འགྲོ་ཡེ་ཤེས་མཚོ་རྒྱལ༔ མངའ་བདག་ཉང་རལ་པ་ཅན༔ སྤྲུལ་སྐུ་སངས་རྒྱས་གླིང་པ་ལ་སོགས་པ་རྙིང་མ་བརྒྱུད་པ་རྣམས་དང་༔ 
བལ་པོ་མཉྫུ་ཤྲཱི༔ ཆོས་རྒྱལ་སྲོང་བཙན་སྒམ་པོ༔ གྲུབ་ཐོབ་དངོས་གྲུབ་ལ་སོགས་པ་བཀའ་འབུམ་བརྒྱུད་པ་རྣམས་དང་༔ 
གྲུབ་ཐོབ་ཀརྨ་པཀྴི༔ རྗེ་རང་བྱུང་རྡོ་རྗེ་ལ་སོགས་ཞལ་གཟིགས་བརྒྱུད་པ་རྣམས་དང་༔ མི་འགྱུར་རྡོ་རྗེ་བདུད་འདུལ་རོལ་པ་རྩལ་ལ་སོགས་པ་གནམ་ཆོས་བརྒྱུད་པ་རྣམས་དང་༔ 
ཐུགས་རྗེ་ཆེན་པོ་སྤྱན་རས་གཟིགས་བསྐལ་བཟང་གི་སངས་རྒྱས་སྟོང་རྩ་གཉིས་ལ་སོགས་པ་རྒྱལ་བ་རྒྱ་མཚོ༔ 
དཔལ་རྟ་མགྲིན་ཡེ་ཤེས་ཀྱི་ཁྲོ་བོ་བཅུ་ལ་སོགས་པ་དཔའ་བོ་རྒྱ་མཚོ༔ 
གསང་བ་ཡེ་ཤེས་རིགས་བཞིའི་མཁའ་འགྲོ་ལ་སོགས་པ་དཔའ་མོ་རྒྱ་མཚོ༔ 
གུ་རུ་པདྨ་འབྱུང་གནས་ལ་སོགས་གྲུབ་ཐོབ་རྒྱ་མཚོ༔ 
ཤྲཱི་མ་ཧཱ་ཀ་ལ་སོགས་དམ་ཅན་རྒྱ་མཚོ་སྟེ་
རྒྱ་མཚོ་ལྔའི་ལྷ་ཚོགས་ཐམས་ཅད་ཀྱིས་བྱིན་གྱིས་རློབས་ཤིག༔ 
ནད་གདོན་སྡིག་སྒྲིབ་ཐམས་ཅད་ཞི་བར་བྱིན་གྱིས་རློབས་ཤིག༔ 
ཚེ་དང་བསོད་ནམས་ཉམས་དང་རྟོགས་པ་ཐམས་ཅད་འཕེལ་ཞིང་རྒྱས་པར་བྱིན་གྱིས་རློབས་ཤིག༔ 
མཆོག་ཐུན་མོང་གི་དངོས་གྲུབ་དབང་དུ་འདུས་པར་བྱིན་གྱིས་རློབས་ཤིག༔ 
བདུད་བཞི་ལོག་འདྲེན་གྱི་གཡུལ་ལས་རྒྱལ་བར་བྱིན་གྱིས་རློབས་ཤིག༔ 
ཕྱི་མ་བདེ་བ་ཅན་གྱི་ཞིང་ཁམས་སུ་སྐྱེ་བར་བྱིན་གྱིས་རློབས་ཤིག༔ 
ཨོཾ་མ་ཎི་པདྨེ་ཧཱུྃ༔ ཀཱ་ཡ་ཝཱཀ་ཙིཏྟ་གུ་ཎ་ཀརྨ་ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿཨཱཿ 
ཞེས་གནས་ལྔར་བཞག་གོ༔ 

དེས་ཐུགས་རྗེ་ཆེན་པོའི་ལྷ་ཚོགས་ཀྱི་དབང་ཡོངས་སུ་རྫོགས་པ་ཐོབ་པ་ཡིན་པས༔ ཐུགས་རྗེ་ཆེན་པོའི་ལྷ་ཚོགས་ལྔ་པོ་འདི༔ རང་ཐུགས་རྗེ་ཆེན་པོ་འདྲ་བར་མ་གྱུར་གྱི་བར་དུ༔ ཨོ་རྒྱན་དང་ཐུགས་རྗེ་ཆེན་པོ་འདི་གཉིས་བླ་མར་བཟུང་༔ རྟ་མགྲིན་འདི་ཡི་དམ་དུ་བཟུང་༔ གསང་བ་ཡེ་ཤེས་འདི་མཁའ་འགྲོར་བཟུང་༔ དཔལ་ལྡན་མགོན་པོ་ཆོས་སྐྱོང་དུ་བཟུང་སྙམ་པ་གྱིས་ལ་འདིའི་རྗེས་ཟློས་མཛོད༔ 
སློབ་དཔོན་ཇི་ལྟར་བཀའ་རྩལ་པ༔ 
དེ་དག་ཐམས་ཅད་བདག་གིས་བགྱི༔ 
དེང་ནས་བརྩམས་ཏེ་བདག་བྲན་དུ༔ 
ཁྱེད་ལ་བདག་ནི་འབུལ་ལགས་ཀྱིས༔ 
ཁྱེད་ཀྱིས་སློབ་མར་བཟུང་བ་དང་༔ 
ཆ་ཡིས་ཀྱང་ནི་སྤྱད་དུ་གསོལ༔ 

མཎྜལ་ཕུལ༔ 
ས་གཞི་སྤོས་ཀྱིས་སོགས་བྱའོ༔ 
ས་མ་ཡ༔ 
ཞེས་པས་འདི་༼ནིརྨ་ཀཱ་ཡ་༽སམ་བྷོ་ག་ཀཱ་ཡ་ཏིཥྛ་བཛྲ་དགུང་ལོ་བཅུ་གཉིས་པ་མེ་སྤྲེའུ་ནག་པ་ཟླ་བའི་མར་ངོའི་ཚེས་བཅུ་ལ་ཐུགས་རྗེ་ཆེན་པོ་རྒྱལ་བ་རྒྱ་མཚོ་དངོས་སུ་མཇལ་ཏེ་འདི་ཀརྨ་ཆགས་མེད་ཀྱི་ཆོས་སྐལ་ཡིན་གསུངས་ནས་དངོས་སུ་གནང་བ་ཡིན་ཏེ༔ ཕྱིར་ནང་ཡི་གེར་བཀོད་པ་དེ་ལ་ཕྱིས་བདག་རཱ་ག་ཨ་སྱས་ལོ་རྒྱུས་དང་མཚམས་སྦྱར་གྱིས་ཁ་བརྐང་ནས་བསྒྲིགས་པའི་ཡི་གེ་པ་ནི་བརྩོན་འགྲུས་སོ༔ མངྒ་ལཾ༔

